E L Ő T E R J E S Z T É S

**Szombathely Megyei Jogú Város Közgyűlése Városstratégiai, Idegenforgalmi és Sport Bizottsága**

**2024. augusztus 27-i rendkívüli ülésére**

**Javaslat a NetZeroCities Testvérvárosi Tanulási Programban való részvétellel kapcsolatos döntések meghozatalára**

A Városstratégiai, Idegenforgalmi és Sport Bizottság 2024. május 28-i ülésén megtárgyalta és a Közgyűlés számára is támogatásra javasolta a NetZeroCities program által meghirdetett „Twinning Learning Programme Cohort 2” (Testvérvárosi Tanulási Program 2. kör) felhívására történő pályázatbenyújtást. A Közgyűlés 141/2024. (V.30.) Kgy. sz. határozatával úgy döntött, hogy egyetért a pályázat benyújtásával, és felhatalmazza a Városstratégiai, Idegenforgalmi és Sport Bizottságot pozitív támogatói döntés esetén a megvalósítás részleteinek jóváhagyására.

2024. augusztus 13-án a NetZeroCities program arról tájékoztatta Önkormányzatunkat, hogy a 74 pályázó város közül támogatásra kiválasztott 20 közé Szombathely is bekerült.

A Testvérvárosi Tanulási Programban való részvétellel Önkormányzatunk lehetőséget kap arra, hogy 2 szakmai képviselője 20 hónapon (2024. szeptember – 2026. május) keresztül részt vegyen egy online tanulási, tudásátadási és kapcsolatteremtési folyamatban a többi város képviselőivel közösen. Emellett szakmai tanulmányúton lehet részt venni két kijelölt partner városban, Pécsen és Miskolcon, amelyek hasonló klímavédelmi problémákkal néznek szembe, de már komolyabb lépéseket tettek a megoldás - és a forráskeresés - felé. A támogató program pénzügyi támogatást nyújt a látogatás megvalósításához, emellett szakmai és szervezési segítséget ad a tudásátadási folyamat megszervezésével, a városok közti kapcsolattartás elősegítésével.

Szombathely a részvétellel azt vállalja, hogy szakmai képviselői havi kb. 1,5 munkanap ráfordítással részt vesznek a közös munkában, és a 20. hónap végére összeállítják a város klíma akciótervét a projekt során megismert és átvételre, megvalósításra kiválasztott akciókból.

A Testvérvárosi Tanulási Programban történő részvételhez az Önkormányzatnak 2024. szeptember 10-ig szükséges jelezni határozott szándékát egy Részvételi megállapodás digitális aláírásával. A megállapodás angol és magyar nyelvű változatai az előterjesztés 1. és 2. mellékletét képezik.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2024. augusztus „ ”**

**/: dr. Horváth Attila :/**

**Mellékletek:**

1. TLP Agreement\_Pilot and Twin Cities Cohort 2 V1

2. TLP Agreement\_Pilot and Twin Cities Cohort 2 V1\_HU

**Határozati javaslat**

**……../2024. (VIII. 27.) VISB. sz. határozat**

1. A Bizottság egyetért a NetZeroCities „Twinning Learning Programme Cohort 2” programban való részvétellel.

2. A Bizottság felhatalmazza a polgármestert a Részvételi megállapodás aláírására.

**Felelős:** Dr. Horváth Attila alpolgármester

Dr. Károlyi Ákos jegyző

Tóth Kálmán, a Bizottság elnöke

(A végrehajtásért felelős:

Nagyné dr. Gats Andrea, a Jogi és Képviselői Osztály vezetője

Kalmár Ervin, a Városüzemeltetési Osztály vezetője)

**Határidő:** 2024. szeptember 10.